
Es comunica la localització de l'exemplar del cranc fòssil Cyphoplax impressa, 
nominat i figurat per Jules Haime (1855), trobat entre el material no catalogat 
de l'antic gabinet d'història natural de Jaume Conrado i Berard (Santa Maria, 
Mallorca, Illes Balears). Cyphoplax impressa té un notable valor històric, ja que 
és el primer decàpode fòssil citat a Espanya, i paleontològic, pel fet de ser d'un 
gènere exclusivament fòssil, de posició sistemàtica incerta. Es comenten aspectes 
sobre els antecedents històrics del seu descobriment i es resumeix la seva 
història taxonòmica. L'exemplar recuperat ha estat fotografiat i s'en fa una 
descripció morfològica per facilitar futures revisions. 

LOCATION AND HISTORICAL ASSESSMENT OF THE FOSSIL CRAB 
CYPHOPLAX IMPRESSA (DESMAREST, 1822) (CRUSTACEA, DECAPODA, 
OCYPODOIDEA). It is reported the location of the specimen of fossil crab 
Cyphoplax impressa, which was named and drawn by Jules Haime (1855) and 
found among the non-catalogued material of the Jaume Conrado i Berard (Santa 
Maria, Mallorca, Balearic Islands) Natural History Bureau. Cyphoplax impressa 
is of both remarkable historical value (it was the first fossil decapod cited in 
Spain), and at the same time of great palaeontological relevance (it is a genus 
involving only fossil members and whose position within the systematic tree is 
uncertain). Some comments about the historical background of its discovery are 
given as well as a summary of its taxonomic history. Some photos of the 
recovered piece have been taken and a morphological description is given in 
order to facilitate future revisions. 

Introducció 


La localització d'exemplars tipus de 
taxons fossils o bé d'exemplars figurats en 
antics treballs d'història natural és de gran 
interès perquè, a la llum dels coneixements 
actuals, aquestes recuperacions permeten 
actualitzar els aspectes sistemàtics i taxonò- 
mics i també millorar el coneixement sobre la 
seva distribució, ja sigui geogràfica o estra- 
tigràfica. Al mateix temps aquesta recuperació 
permet documentar les peces més oblidades 
dels museus i de les col-leccions antigues 
retornat-lis el seu autèntic valor museològic i 
científic. (cfr. Montero i Diéguez, 1994; 
1995a; 1995b). 

Entre aquests antics exemplars es 
troben els que recol-lectaren els primers 
autors que s’ocuparen de la geologia de les 
illes Balears i que, en la majoria dels casos, 
varen quedar oblidats o perduts 
col-leccions privades o aplecs de "curiositats" 
degut a la inexistència, a la Mallorca del 
segle XIX, de cap museu d'història natural de 
caràcter institucional que els conservàs amb 
criteris científics. Un d'aquests exemplars 
històrics és el cranc fòssil Cyphoplax 
impressa (Desmarest, 1822), figurat i nominat 
genèricament per Haime (1855). 


Antecedents històrics 


Els primers estudis sobre la geologia de 
Mallorca, com els de Beaumont (1827), La 
Marmora (1835), Bouvy (1845; 1852) i 
d'altres, ja remarcaven l'existència de fòssils 
a Pilla però sempre de forma genèrica i sense 
que aquests autors arribasin a descriure cap 
nou tàxon (Haime, 1855, Darder, 1946). 

Haime (1855), després d'haver explorat 
part de l'illa l'any 1853 juntament amb el 
geòleg Paul Bouvy i el zodleg Lacaze- 
Duthiers, va posar fi a aquesta situació de 
desconeixement paleontològic citant 59 tàxons 
fòssils procedents de diverses localitats i 
nivells geològics. Entre aquests en va 
descriure i figurar cinc com a espècies noves 


dins | 


per a la ciència, les primeres de Mallorca: 
Pecten lacazei, Ostraea marmorai, Clausilia 
beaumonti, Bulimus bouvyi i Terebratula 
davidsoni. 

Entre els espècies fòssils que cita i fi- 
gura Haime (1855) hi ha el crustaci decàpode 
braquiúr Goneplax impressa (Desmarest, 
1822), per al qual l'autor creà en aquest 
treball el nou génere Cyphoplax. 

Segons Haime (1855), els fossils llistats 
al seu treball tenien diverses procedències: 

a) Exemplars col-lectats a Mallorca 
per La Marmora i conservats a la Societat 
Geològica de França i al Museu Reial 
d'Història Natural de Turí. 

b) Exemplars col-lectats per l'autor, 
in situ, a Sóller, Binissalem, Alaró, Selva, 
Inca, Artà, Muro, Deià, Palma i en diversos 
punts sense especificar de la serra de 
Tramuntana. 

c) Exemplars examinats a Palma 
(Mallorca) a les col-leccions de Paul Bouvy 
(alguns col-lectats l'any. 1850 pel botànic Paul 
Marés) i de Jaume Conrado i Berard. 

Es dins aquesta darrera col-lecció que 
Haime (1855) diu haver examinat l'exemplar 
de Cyphoplax impressa. 

La collecció de Jaume Conrado i 
Berard constitueix, a Mallorca, un dels 
primers aplecs d'objectes naturals fet amb 
criteris més o manco científics (Frontera i 
Garcia, 1998). Es tracta d'un antic gabinet 
d'història natural iniciat a Palma (Mallorca) a 
l'entorn de l'any 1836 (Darder, 1946), que 
actualment es conserva (si més no una part) a 
la localitat de Santa Maria del Camí (Mallor- 
ca). Els primers naturalistes que descriviren la 
geologia de Mallorca, visitaren aquest gabinet 
però, segons sembla, només Haime (1855) va 
fer ús dels fòssils de la col-lecció per 
extreure'n conclusions sobre la geologia i la 
paleontologia de l'illa. 

Segons es desprèn de les notes 
manuscrites de Jaume Conrado que s'han 
pogut consultar (Conrado, inèdit), el gabinet 
es composava inicialment de tres seccions: la 
de mineralogia, la de malacologia (o més 
estrictament de conquiliologia) i la de 

paleontologia, a més d’algunes “produccions 
naturals marines” com restes de peixos, 
cnidaris i crustacis decápodes. Un llistat més 
detallat d'aquests continguts es pot trobar en 
Frontera i Garcia (1998). 


Història del tàxon 


Cyphoplax impressa és un tàxon fòssil 
que va ser descrit inicialment sobre material 
pliocènic recol-lectat a Monte Mario (Roma) 
per Desmarest (1822) i inclòs dins el gènere 
Gonoplax Leach, 1816 (=Goneplax Leach, 
1814). Posteriorment, Haime (1855) reco- 
negué aquesta espécie en el Miocé de 
Mallorca pero, considerant que les figures de 
Desmarest (1822) no eren prou clares, aquest 
autor va figurar de nou l'exemplar de Mallor- 
ca i, atribuint-lo a la famila Ocypodidae (s.1.), 
creá per a ell el nou génere Cyphoplax 
(Haime, 1855; Solé i Via, 1989). Posterior- 
ment a la seva adscripció al nou génere, 
Pestatus de Cyphoplax ha estat considerat de 
forma diversa, i fins i tot contradictòria, per 
diferents autors: 

Mallada (1892) fa referència a 
l'exemplar mallorquí nominat per Haime 
(1855), en un recull de totes les espècies 
fòssils espanyoles. 

Glaessner (1929) no té en compte, al 
seu Fossilium Catalogus, la determinació de 
Haime (1855), però inclou la forma descrita 
per Desmarest (sota el nom de Gonoplax 
impressa) dins el gènere Macrophtalmus 
Desmarest, 1823. Més tard el mateix autor, 
en una segona edició del catàleg (Glaessner in 
Moore, 1969), ja inclou el gènere Cyphoplax 
i considera que es tracta d'un braquiúr fòssil 
incertae sedis, tot i que indica que presenta 
fortes afinitats amb els crancs ocipòdids de la 
subfamília Macrophtalminae. 

Via (1969) en un resum comentat dels 
Ocypodidae fòssils inclosos al catàleg de 
Glaessner (1929), remarca per primera vegada 
el notable valor històric de la descripció de 
Haime (1855) ja que és el primer decàpode 
fòssil que es cita a Espanya, tot i que consi- 


dera que Cyphoplax és un nomem nudum. Tot 
i això, Via (1980) inclou aquest gènere en la 
seva revisió de la superfamilia Ocypodoidea, 
diferenciant-lo de Macrophtalmus impressus 
(Desmarest, 1822), criteri que ja es seguirà en 
tots els treballs posteriors (Via, 1982, 1988). 
El mateix autor (Via, 1988) remarca que 
Cyphoplax és l'únic gènere exclusivament 
fòssil d'entre els braquiúrs miocènics coneguts 
dins l'àmbit geogràfic que comprèn la penín- 
sula Ibérica oriental i les Illes Balears. 

Finalment, Solé i Via (1989), llisten un 
altre pic el tàxon fòssil i asseguren que la 
localització dels exemplars italians, 
corresponents a la forma inicialment descrita 
per Desmarest (1822) dins el gènere 
Goneplax, i mallorquins (Cyphoplax), és 
desconeguda, la qual cosa ens va ser indicat 
també personalment pel Dr. Lluís Via (Garcia, 
1990). 


La localitat de Cyphoplax impressa 


Quant a la procedència dels fòssils de 
Desmarest i de Haime, l'origen de l'exemplar 
italià pareix esser clar (Pliocè de Monte 
Mario, Roma, Itàlia), però no el del de Ma- 
Horca, ja que Haime (1855) no esmenta cap 
localitat concreta i l'inclou dins l'apartat 
“Fossiles de la formation Miocène", indicant 
que es tracta d'un exemplar sense etiqueta de 
localitat de la col-lecció de Conrado. 

Segons Darder (1946) la utilització que 
va fer Haime de material existent en 
col leccions particulars (sobretot la de Jaume 
Conrado i Berard), el va induir a errors ja 
que alguns exemplars d'aquesta col-lecció 
provenien de fora de Mallorca. 

Haime (1855) també assignà estratigrà- 
ficament l'exemplar al Miocè bassant-se 
únicament en la naturalesa de la roca que 
conté el fòssil que, pel seu aspecte semblant, 
creu procedent de les margues grises de Deià 
amb Ostraea crassissima (“Dans les marnes 
grises de Deya, ..., j'ai trouvé a mon tour un 
seconde espèce du même genre...Ostrea 
crassissima. Enfin, j'ai observé dans la 

Fig. 1. Lámina de Haime (1855) on hi ha les úniques figures fins ara conegudes de Cyphoplax impressa, 
juntament amb les dels primers taxons fossils descrits a Mallorca. 

Fig. 1. Haime's illustration (1855), showing the only pictures of Cyphoplax impressa known up to date, 
together with the first fossil taxons described from Mallorca. 

Fig. 2. Cyphoplax impressa, de la col-leccio 
Conrado (Mallorca). Visió dorsal. 

Fig. 2. Cyphoplax impressa, from the Conrado 
collection (Mallorca). Dorsal view. 


collection de M. Conrado un crustacé qui, á 
en juger par la nature de la roche qui 
l'empàtait, doit provenir des mêmes 
marnes...”). 


Localització i descripció de l'exemplar 


Una sèrie de recerques iniciades l'any 
1993 dins la colllecció Conrado varen donar 
finalment resultats positius. L’exemplar de 
Cyphoplax impressa localitzat a la col:lecció 
estava mesclat amb altres fossils dins una 
capsa, sense cap indicació sobre el seu 
possible origen. No pareix que aquesta 
situació de l'exemplar sigui el resultat de les 
succesives translocacions de la col-lecció ni 
de les visicituds ocorregudes al llarg dels seus 
més de 160 anys d'existència. De fet, Haime 
(1855) ja va trobar l'exemplar sense etiquetar 
(cf. supra) i als manuscrits que acompanyen 
la col-lecció (Conrado, inèdit) es fa una única 
referència, molt ambigua i incompleta, al 
cranc fòssil, precisament a causa de que 
Haime hagués publicat el seu treball. Al 
contrari del que passa amb altres espècimens 
de la col:lecció, dels quals el seu propietari 
n'esmenta la localitat de recol:lecció o la for- 
ma d'obtenció, del cranc fòssil diu: "Dice el 
autor (M. Jules Haime) haber observado va- 


Fig. 3. Cvphoplax impressa. Visió esternal. 
Fig. 3. Cyphoplax impressa. Ventral view. 


rios fósiles y restos orgànicos en Palma, en la 
colección de D. José Conrado y Berard (esta 
equivocado el nombre) y en la de M. 
Bouvy...en la misma colección un crustáceo 
proveniente de la marga...”. D'aquesta 
anotació incompleta es pot deduir que el 
mateix Conrado, tal vegada, ignorava l'origen 
del crustaci, que podria haver adquirit amb un 
lot de fossils o de minerals. Alguns d’aquests 
fossils adquirits per Conrado provenien 
d’Italia, com per exemple un fragment ossi 
d'un vertebrat procedent de Palermo (Sicilia), 
origen que va ser enregistrat pel propietari de 
la col-lecció als seus manuscrits (Conrado, 
inèdit, cfr. Frontera i Garcia, 1998). 

L'exemplar localitzat és sens dubte el 
mateix figurat per Haime (1855) (Fig. 1). A fi 
de facilitar futures revisions del gènere, 
l'exemplar s'ha mesurat i fotografiat, en visió 
dorsal i esternal (Figs. 2 i 3). 

Per a l'obtenció de les mides s'han 
seguit els criteris exposats per Via (1969) i 
per Gómez-Alba (1989) que són els segúents: 
LT (longitud total del peréion des de l'extrem 
anterior del front fins a la vorera posterior: 
LC (longitud del peréion des de base del 
front fins a la vora posterior); AC (amplaria 
maxima del peréion); OO (amplaria entre els 
limits exteriors de les orbites); AF (amplaria 
del front); AP (amplaria maxima del plastró 
esternal). 

La pega mesura 24x18,5 mm. Les mi- 
des de l'exemplar són les següents: 


LT: 15,6 mm. 
LC: 14,6 mm. 
AC: 17 mm. 
00: 13,6 mm. 
AF: 3 mm. 
AP: 14 mm. 


L’espécimen correspon a un exemplar 
femella. La forma general del peréion és 
subquadrangular molt poc més ample que 
llarg (la proporció LC/AC és 0,86), amb els 
costats laterals quasi rectes i els angles 
anteriors arrodonits. Superficie de la closca 
finament puntejada. Els peduncles oculars són 
llargs i prims ocupant més de tres quartes 
parts de les zones orbitals. El rostre és ample, 
aproximadament dues vegades més ample 
que llarg, quadrangular, poc més ample a la 
base que a la part superior, amb els angles 
anteriors arrodonits i lleugerament bilobat. 
Sobre el peréion s’observen clarament dues 
carenes subparal-leles transversals; una 
correspon a la zona gastro-hepática i l'altra a 
la cardio-branquial, tot i que aquesta ocupa 
també una posició molt anterior. Quelipedes 
subiguals, amb el dit fix tan llarg com el 
propodi. Abdomen amb els segments 4-7 
lliures. 


Discussió 


Tota la bibliografia sobre Cyphoplax 
impressa està basada en les il-lustracions de 
Haime (1855). La localització de I’ exemplar 
original permet per primera vegada fer 
algunes observacions morfológiques que els 
anteriors autors no pogueren fer per la poca 
definició i inexactitut de les úniques imatges 
conegudes en les quals no s'aprecien detalls 
importants com són la forma del rostre o la 
disposició de les carenes del pereion. 

Sense voler entrar en la revisió 
taxonòmica de Cyphoplax impressa (feina que 
implicaria un treball comparatiu que queda 


liuny de l'objectiu d'aquest article), la seva 
observació directa permet assegurar que la 
classificació de Haime (1855) dins un gènere 
de nova creació estava justificada ja que el 
fòssil difereix en multitud de caràcters del 
gènere Goneplax. El criteri de separar el 
fòssil de Macrophtalmus, que han seguit tots 
els autors des de Glaessner (1969) també 
queda recolzat amb l'estudi de l'exemplar 
original. Cyphoplax es diferencia de 
Macrophtalmus, sobretot, per tenir els costats 
laterals anteriors inermes i per l'escultura del 
dors, tot i que s'hi podria apropar per la for- 
ma del rostre. 

Finalment s'ha de dir que, amb les 
dades actuals, la procedència mallorquina de 
Cyphoplax impressa pot esser raonablement 
posada en dubte però tampoc es pot descartar 
totalment. Tot i el seu elevat interès 
paleontològic i històric, la localitat on va ser 
recol-lectat segueix essent desconeguda. 

Els autors volen donar les grácies al 
Sr. Francesc Conrado de Villalonga per 
autoritzar la recerca de l'exemplar dins la 
col-lecció ubicada al Convent dels Minims, a 
Santa Maria del Cami (Mallorca). Igualment 
al Sr. Andreu Muntaner de Palma per propor- 
cionar-nos fotocópies del treball d'en Jules 
Haime i al Dr. Miquel Palmer que ens va 
proporcionar un altre treball de la biblioteca 
del Muséum Nationale d'Histoire Naturelle de 
Paris. 

